六亭
作者：史彌寧
朝代：宋

paragraphs: 我不能如叔子登峴首，名配此山垂不朽。
又不能如少陵登吹臺，酒酣懷古胸崔嵬。
但見穹崖翠阜清絕處，愛此出奇不盡之詩材。
邵陽城中景何好，峻屏四面森圍繞。
西南諸峰尤蔚然，地接衡廬青未了。
天將圖畫開湘堧，雲木羅立呈鮮妍。
上有蟬聯百雉之粉堞，下有鱗差萬瓦之晴烟。
人指山形似龍躍，繡谷崢嶸露頭角。
遐觀捧出頷底珠，背負凌虛勢騰踔。
一爪突起扶杏岡，一爪盤踞蒼雪傍。
翹尾蜿蜒卷寒碧，便擬爲霖蘇八荒。
老我躋攀興不淺，醉吟拍拍詩瓢滿。
祇言此樂與人同，誰子看山能具眼。